
PARLAMENTUL ROMÂNIEI

CAMERA DEPUTAŢILOR

	     COMISIA JURIDICĂ, 
DE DISCIPLINĂ ŞI IMUNITĂŢI                           
	Bucureşti  10.03.2015        

 PL-x  105/2015            


AVIZ
asupra propunerii legislative privind instituirea sistemului de marcare pentru anumite produse petroliere
În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu propunerea legislativă privind instituirea sistemului de marcare pentru anumite produse petroliere, trimisă cu adresa nr. PL x.105 din 2 martie 2015 şi înregistrat cu nr. 4c-11/244 din 3 martie 2015.
Conform dispoziţiilor art.75 alin.(1) din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este Cameră Decizională.

Potrivit dispoziţiilor art.61 din Regulamentul Camerei Deputaţilor, republicat, Comisia juridică, de disciplină şi imunităţi a dezbătut propunerea legislativă în şedinţa din 10 martie 2015.
Iniţiativa legislativă are ca obiect de reglementare instituirea sistemului de marcare a benzinelor cu şi fără plumb, a motorinelor şi a petrolului turboreactor, în funcţie de destinaţia acestora, în scopul combaterii eficiente a fenomenelor de evaziune fiscală, precum şi a creşterii încrederii consumatorilor în produsele oferite de către producători, ca urmare a adaptării legislaţiei naţionale la exigenţele europene în materie.
Membrii Comisiei au examinat propunerea legislativă supusă avizării, expunerea de motive, avizul favorabil al Consiliului Legislativ, transmis cu adresa nr.692 din 16 iunie 2014.
În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a iniţiativei legislative întrucât dispoziţiile prezentei iniţiative reiterează normele Hotărârii Guvernului nr.314/2007 privind marcarea şi colaborarea unor produse energetice, precum şi prorogarea termenului privind marcarea produselor energetice prevăzute în Hotărârea Guvernului nr.1861/2006, care a transpus, la nivelul dreptului intern prevederile Directivei nr.95/60/CE a Consiliului din 27 noiembrie 1995 privind marcarea fiscală a motorinelor şi a kerosenului, creându-se astfel un paralelism legislativ.
În raport de obiectul şi conţinutul reglementării, propunerea legislativă face parte din categoria legilor ordinare. 

